b"\n_START_ARTICLE_\nAl-Shafi\xe2\x80\x98i (Imam)\n_START_SECTION_\nIntroducere\n_START_PARAGRAPH_\nBiografia Imamului Al-Shafi\xe2\x80\x99i este dificil de stabilit cu exactitate. Dawud al-Zahiri este considerat drept primul autor al unei astfel de biografii, \xc3\xaens\xc4\x83 manuscrisul s\xc4\x83u a fost pierdut. Cea mai veche biografie existent\xc4\x83 a Imamului Al-Shafi\xe2\x80\x99i \xc3\xaei este atribuit\xc4\x83 lui Ibn Abi Hatim al-Razi (m. 327AH/939) \xc8\x99i con\xc8\x9bine \xc3\xaen fapt o serie de anecdote. Prima biografie real\xc4\x83 a Imamului a fost scris\xc4\x83 de Ahmad Bayhaqi (m. 458AH/1066), \xc3\xaens\xc4\x83 \xc8\x99i aceasta include legende de sorginte teologic\xc4\x83.\n_START_SECTION_\n767 \xe2\x80\x93 786: Perioada de la Al-Mansur p\xc3\xa2na la Al-Hadi\n_START_PARAGRAPH_\nAl-Shafi\xe2\x80\x99i a apar\xc8\x9binut clanului Banu Muttalib (Quraishy), trib \xc3\xaenrudit cu Banu Hashim (c\xc4\x83ruia i-a apar\xc8\x9binut \xc8\x99i Profetul Mohammad)._NEWLINE_Al-Shafi\xe2\x80\x99i s-a n\xc4\x83scut \xc3\xaen Gaza, l\xc3\xa2ng\xc4\x83 ora\xc8\x99ul Asqalan. \xc3\x8en timpul copil\xc4\x83riei, tat\xc4\x83l s\xc4\x83u a murit \xc3\xaen Siria \xc8\x99i mama sa a decis din aceast\xc4\x83 cauz\xc4\x83 ca cei doi s\xc4\x83 se mute la Mecca, pe cand Al-Shafi\xe2\x80\x99i avea doi ani. R\xc4\x83d\xc4\x83cinile familiei sale materne erau din Yemen, \xc3\xaens\xc4\x83 cea mai mare parte a familiei sale se g\xc4\x83sea la Mecca. Al-Shafi\xe2\x80\x99i se pare ca a studiat cu Muslim Ibn Khalid az-Zanji, Muftiul de la Mecca la acea perioad\xc4\x83._NEWLINE_Al-Shafi\xe2\x80\x99i s-a mutat ulterior la Medina, pentru a \xc3\xae\xc8\x99i des\xc4\x83v\xc3\xa2r\xc8\x99i studiile islamice, conform obiceiului la acea vreme. La Medina, a studiat cu faimosul Imam Malik ibn Anas.\n_START_SECTION_\n786 \xe2\x80\x93 809: Perioada lui Harun al-Rashid\n_START_PARAGRAPH_\nDup\xc4\x83 perioada petrecuta la Medina, Al-Shafi'i se pare ca a tr\xc4\x83it la Mecca \xc8\x99i Bagdad p\xc3\xa2n\xc4\x83 \xc3\xaen anul 814/198AH. C\xc3\xa2\xc8\x9biva dintre profesorii s\xc4\x83i de la acea vreme au fost Malik ibn Anas \xc8\x99i Mu\xe1\xb8\xa5ammad ibn al-\xe1\xb8\xa4asan al-Shayb\xc4\x81n\xc4\xab._NEWLINE_Al-Shafi'i a fost numit judec\xc4\x83tor \xc3\xaen Najran \xc3\xaen perioada lui Harun al-Rashid. Biografii s\xc4\x83i povestesc c\xc4\x83 datorit\xc4\x83 devotamentului s\xc4\x83u pentru justi\xc8\x9bie, care uneori necesita critici adresate guvernatorului, Al-Shafi'i a atras antipatia unora din conduc\xc4\x83torii vremii, \xc8\x99i a fost pe nedrept acuzat c\xc4\x83 ar fi facilitat o revolt\xc4\x83 a Alawi\xc8\x9bilor. \xc3\x8en consecin\xc8\x9b\xc4\x83, a fost \xc3\xaenl\xc4\x83n\xc8\x9buit \xc8\x99i adus \xc3\xaenaintea Califului la Raqqa, \xc3\xaen 803/187AH. Judec\xc4\x83tor \xc8\x99ef era la acea vreme Shayb\xc4\x81n\xc4\xab, iar pledoaria de ap\xc4\x83rare a acestuia, dublat\xc4\x83 de elocven\xc8\x9ba propriului discurs de ap\xc4\x83rare a lui Al-Shafi\xe2\x80\x99i l-au convins pe Harun al-Rashid de nevinov\xc4\x83\xc8\x9bia acuzatului. Harun al-Rashid l-a autorizat pe Shayb\xc4\x81n\xc4\xab sa \xc3\xael stabileasc\xc4\x83 pe Shafi'i la Bagdad, acolo unde Shafi\xe2\x80\x99i a dezvoltat primul s\xc4\x83u madh'hab, influen\xc8\x9bat at\xc3\xa2t de \xc3\xaenv\xc4\x83\xc8\x9b\xc4\x83turile lui Imam Abu Hanifa c\xc3\xa2t \xc8\x99i cele ale lui Imam Malik. \xc8\x98coala lui Al-Shafi\xe2\x80\x99i de la Bagdad este cunoscut\xc4\x83 drept \xe2\x80\x9cal Madhab al Qadim lil Imam as Shafi\xe2\x80\x99i\xe2\x80\x9d sau \xe2\x80\x9cVechea Scoal\xc4\x83 a lui Al-Shafi\xe2\x80\x99i\xe2\x80\x9d._NEWLINE_Al-Shafi\xe2\x80\x99i a p\xc4\x83r\xc4\x83sit Bagdadul \xc3\xaen 804/188AH, posibil datorit\xc4\x83 faptului c\xc4\x83 anumi\xc8\x9bi credincio\xc8\x99i Hanafi i s-au pl\xc3\xa2ns lui Shaybani de faptul c\xc4\x83 Shafi'i devenise oarecum critic \xc3\xaen disputele teologice de jurispruden\xc8\x9b\xc4\x83 Hanefit\xc4\x83. Ca rezultat al situa\xc8\x9biei anterior men\xc8\x9bionate, Shafi'i \xc8\x99i Shaybani au participat la o dezbatere \xc3\xaen leg\xc4\x83tur\xc4\x83 cu diferen\xc8\x9bele lor de abordare teologic\xc4\x83, dar exist\xc4\x83 \xc3\xaenc\xc4\x83 dispute privitor la cine a prevalat \xc3\xaen acea dezbatere. Dup\xc4\x83 un timp petrecut la Mecca, Shafi\xe2\x80\x99i s-a re\xc3\xaentors la Bagdad \xc3\xaen 810/194AH.\n_START_SECTION_\n809 \xe2\x80\x93 820: Perioada de la Al-Amin p\xc3\xa2n\xc4\x83 la Al-Ma'mun\n_START_PARAGRAPH_\nCaliful Al-Ma\xe2\x80\x99mun se spune ca i-ar fi oferit lui Shafi\xe2\x80\x99i un post de judec\xc4\x83tor, ofert\xc4\x83 pe care acesta a refuzat-o. \xc3\x8en 814/198AH, Shafi'i decide s\xc4\x83 plece din Bagdad spre Egipt, de\xc8\x99i motivele exacte ale acestei decizii sunt incerte. Abia \xc3\xaen Egipt Al-Shafi\xe2\x80\x99i pune bazele \xc3\xaenregistr\xc4\x83rii scrise a opiniilor sale teologice. C\xc3\xa2\xc8\x9biva dintre discipolii s\xc4\x83i au fost \xc3\xaens\xc4\x83rcina\xc8\x9bi cu redactarea a ceea ce avea s\xc4\x83 devin\xc4\x83 mai t\xc3\xa2rziu lucr\xc4\x83rile de baza ale madh\xe2\x80\x99habului Shafi\xe2\x80\x99it.\n_START_SECTION_\nMoartea\n_START_PARAGRAPH_\nDe\xc8\x99i dispute \xc3\xaenc\xc4\x83 mai exist\xc4\x83 cu privire la cauza mor\xc8\x9bii sale, una dintre biografiile Imamului Al-Shafi\xe2\x80\x99i men\xc8\x9bioneaz\xc4\x83 faptul c\xc4\x83 acesta a murit datorit\xc4\x83 r\xc4\x83nilor provocate \xc3\xaen timpul unui atac realizat de un suporter al lui Maliki, pe nume Fityan. Povestea spune c\xc4\x83 Shafi'i a triumfat \xc3\xaen argumente teologice asupra lui Fityan, care \xc3\xaen aceste condi\xc8\x9bii a recurs la a se r\xc4\x83zbuna. Guvernatorul Egiptului, care fusese \xc3\xaen rela\xc8\x9bii apropiate de Al-Shafi\xe2\x80\x99i, a ordonat pedepsirea aspr\xc4\x83 a lui Fityan. Al-Shafi\xe2\x80\x99i avea 54 de ani la moartea sa, care a avut loc pe data de 20 ianuarie 820/204AH \xc3\xaen al-Fustat, Egipt, \xc8\x99i a fost \xc3\xaengropat \xc3\xaen Ban\xc5\xab \xe2\x80\x98Abd al-Hakam, l\xc3\xa2ng\xc4\x83 Muntele al-Muqattam. Mausoleul care ad\xc4\x83poste\xc8\x99te morm\xc3\xa2ntul lui Al-Shafi\xe2\x80\x99i a fost construit \xc3\xaen 1212/608AH de Ayyubid Al-Kamil."